Aleşii locali de Bucureşti ar fi trebuit să folosească pentru prima dată sistemul de vot electronic, instalat încă de acum un an şi jumătate. Fiecare consilier a primit o cartelă pe care urma să o introducă în aparatul de vot. Deşi aveau în faţă doar trei butoane - da, nu şi mă abţin - , aleşii locali au avut nevoie de training.

Până să deprindă tainele votului electronic, unul dintre consilieri a atras atenţia că acest sistem de vot ar încălca legea.

Doru Giugula, consilier general PSD: „Deocamdată, în cadrul Consiliului General, nu există o hotărâre de consiliu care să stabilească că votăm electronic”.

Hotărâre pe care tot consilierii locali ar fi trebuit să o ia. Rând pe rând, aleşii au făcut campanie pentru cele două sisteme de vot.

Cornel Pieptea, viceprimar al Capitalei: „Votul electronic va permite ca în afară de persoanele prezente azi în sală toţi bucureştenii să poată vedea cum a votat fiecare consilier”.

Lucian Iliescu, consilier general PMP: „Eu vă propun să fie unanimitate şi să se voteze cum s-a votat timp de trei ani de zile, că nu ne-au căzut mâinile, să votăm cu mâna ridicată”.

După jumătate de oră de bulversare, aleşii au propus să renunţe la votul electronic. Numai că...

„- Vrem să votăm electronic, aşa cum am promis. Este imposibil să fiţi incapabili să băgaţi o cartelă.

- Supun la vot propunerea grupului PSD de a renunţa astăzi la votul electronic. Cine este pentru?

- Cum votăm, electronic sau...?

- ... de a renunţa astăzi la sistemul electronic.

- Păi şi cum votăm?

- Cine vrea electronic, cine vrea cu mâna.

- Votăm la vedere”.

În cele din urmă, consilierii, care au plătit 180.000 de euro pentru sistemul electronic, au votat tot prin ridicarea mâinii.